Kegyelem nektek és békesség Istentől, a mi Atyánktól és az Úr Jézus Krisztustól!

1 Jn 2, 7-11
*Szeretteim, nem új parancsolatot írok nektek, hanem régi parancsolatot, amely kezdettől fogva megvan nálatok: ez a régi parancsolat az az ige, amelyet hallottatok. Viszont új parancsolatot írok nektek: azt, ami igaz őbenne és tibennetek, hogy múlik a sötétség, és már fénylik az igazi világosság. Aki azt mondja, hogy a világosságban van, de gyűlöli a testvérét, az még mindig a sötétségben van. Aki szereti a testvérét, az a világosságban marad, és nincs benne semmi megbotránkoztató; aki pedig gyűlöli a testvérét, az a sötétségben van, és a sötétségben jár, és nem tudja, hova megy, mert a sötétség megvakította a szemét.*

Istent szeretett Gyülekezete!

Múlnak a fények. Lassan eltünedeznek a karácsonyfák csillogó gömbjei, az ablakokon kiszűrődő fényei a kis égőknek és itt-ott már a házak karácsonyi dekorációja is eltűnt. Lassan elmúlik karácsony ünnepe.
Pedig a kereszténység kezdeti századaiban, főleg a keleti egyházban még csak ezen a napon kezdték igazán ünnepelni Jézus születésnapját, az Ő világba jövetelét, megjelenését. Aztán teltek a századok és január hatodika Epifánia ünnepe lett. Mit is jelent ez?
Először a nyugati egyházban alakult ki a hagyomány, hogy a Napkeleti bölcsek érkezését ünnepelték. Majd a keleti egyházban is kialakult a szokás, hogy Jézus megkeresztelkedése kapott nagyobb hangsúlyt. Ezek összekapcsolódtak, majd a teológiai tartalom egésze miatt hozzájuk kapcsolták még Jézus első csodájával, a kánai mennyegző történetével az összes csodát, mint a Jézusban nyilván valóvá lett messiási jeleket.
Ezek együttese, egésze adja ki ma a tartalmát, üzenetét Epifánia ünnepének, melyet teljesen egyszerűen a szó lefordításával is megérthetünk: *megjelenés, jelenlét*. Elemezgethetnénk hosszasan a három igeszakaszt, hogy melyik miként is adja vissza pontosan és minden részletében ezt a tartalmat, de most tegyük fel inkább azt a kérdést, hogy a mi életünkben, hogyan is válik valósággá Jézus jelenléte?
Azzal kezdtem: Isten szeretett Gyülekezete. Mindig próbálom úgy megszólítani a gyülekezetet az igehirdetések elején, hogy annak az alapigéhez, az üzenethez kapcsolódva legyen aktualitása, jól érthető tartalma. Ma csatlakoztam az igeszakaszunk írójához, János apostolhoz, aki az efezusi gyülekezetet így szóltja meg igénk elején: „*Szeretteim”*.
Ez a szó nem csak valami kedveskedő, vagy szófordulatnak beillő indítás, hanem önmagában is mély tartalmat hordoz. A görög nyelv ugyanis több kifejezést is ismer a szeretetre, melyek mind eltérnek egymástól. Bővebben véve 7 kifejezésük volt rá, melyek mind jól körül határolhatóan eltértek egymástól, igaz, ebből inkább csak 3 az, melyet a Biblia alapján ki kell emelnünk. Ezek az erosz, a philia, és az agapé. Mivel feltételezem, hogy ezekről, már hallott a gyülekezet, valamint jelen igeszakaszunk szempontjából nem is mindegyik fontos, így csak az itt megjelenővel foglalkoznék bővebben. Ez az agapé.
Ez a szeretet az, amelyről Pál apostol így ír az első korinthusi levélben: *„A szeretet türelmes, jóságos; a szeretet nem irigykedik, a szeretet nem kérkedik, nem fuvalkodik fel. Nem viselkedik bántóan, nem keresi a maga hasznát, nem gerjed haragra, nem rója fel a rosszat. Nem örül a hamisságnak, de együtt örül az igazsággal. Mindent elfedez, mindent hisz, mindent remél, mindent eltűr. A szeretet soha el nem múlik.”*
Ez az agapé, az önzetlen, valódi szeretet, amelyről könnyedén beláthatjuk, hogy egyedül az Isten szeretetét jellemzi.
Pál apostol mégis a gyülekezet elé állítja, mint követendő példa és a széthúzásktól és az egymás lenézésétől vergődővé váló efezusi gyülekezet is éppen erre kap intést és meghívást János apostol megszólításában: *„Szeretteim”.*János felhasználja azokat a kifejezéseket, melyeket a kereszténység is megismert Jézus tanításából, úgymint világosság és sötétség. De aztán a gnoszticizmus, a kor népszerű vallási és filozófiai tévelygésének a kiforgatott kifejezéseivé váltak. Ismerős lehet ez a folyamat napjainkból is, mikor épp olyan alapvető kifejezéseket próbálnak sokan szétfeszíteni és belepaszírozni a saját gondolataikat, értelmezésüket, mint a szeretet vagy a befogadás.
A régi és új párharcát jól ismeri a történelemből. Megtanulhattuk, hogy időnként igenis kell az új, a megújító, a reformáló erő. Az ami kimozdíthat a kialakult hamisságokból, illetve a szándékkal építgetett hazugságokból, valamint hogy igenis folytonosan helyet kell, hogy kapjon az önkritika és az önvizsgálat, de ez sohasem vállhat önös, helyesebben fogalmazva emberi akarattá. János is azt kellett, hogy meglássa az efezusi gyülekezetben, hogy bizony múlnak a fények. Az igazi fény, az igazi világosság, amelyet a Krisztus nevében való megtérésükkor kaptak, bizony lassan halványulni, vagy épp eltünedezni kezdett, mert elvakultak és nem látták, hogy már a fény helyett a sötétségre néznek. Saját magukat, a saját tetteiket, érdemeiket és bölcsességüket kezdték isteníteni és nem tűnt fel nekik, hogy már nem a Világ Világosságára néznek, hanem önmagukra, illetve a világosságban csak testük által vetett árnyékra. Bámulják a sötét, de ember alakú pacát, olyan lenyűgözöttséggel, ahogy a kisgyermek keresi a saját árnyékát a lámapfények utcasorán haladva. Egyszer itt, egyszer ott bukkan fel, kapkodja a fejét, forog, de végül persze az lesz, hogy nem lát igazán, nem figyel valójában és az önmaga körül való forgásban elszédül és elesik, megbotlik.

János ebből próbálja kihozni őket a tanítással: „*Viszont új parancsolatot írok nektek: azt, ami igaz őbenne és tibennetek, hogy múlik a sötétség, és már fénylik az igazi világosság. Aki azt mondja, hogy a világosságban van, de gyűlöli a testvérét, az még mindig a sötétségben van. Aki szereti a testvérét, az a világosságban marad, és nincs benne semmi megbotránkoztató”*János a megbotránkoztatásokat, a megbotlásokat akarja helyre tenni, illetve az ebben az elesett helyzetben levőket felkarolni, felemelni, ismét Jézushoz segíteni a gyülekezetet.
Újról ír, de nem valami általa talált, vagy hozott újról. Nem teszi emberi akarattá a világosságot, a szeretetet, hanem éppen, hogy úgy írja le, hogy Isteni akarat, ami emberi érdek.
Epifáni üzenetével és tartalmával itt simul össze talán érthetően mai igeszakaszunk. *Megjelenés, jelentlét*.
Az új parancsolat, az új szövetség, Krisztus, az értünk testben megjelent Isten. Az apostolok korában is ez az új, ma is ez az új, és holnap is ez kell, hogy legyen az új, ami képes megjobbítani, helyre tenni a mi folyton csúszkáló, kisikló életünket.
Sínen vagyunk, szoktuk mondani. Haladunk előre, sínek által előre jelzett biztos cél felé, az Isten országa felé, aztán valahogy mégis, ezen a biztos úton is, ki tud siklani az életünk. Történnek emberi, hitbeli katasztrófák. Ilyenkor pedig nem a célt kellene elvetnünk, nem valamiféle hamis úton kellene elindulnunk, hanem hagyni, hogy az Isten akarata, az Ő agapéja, szeretete ismét helyreállítsa, megújítsa, sínre tegye az életünket. Mert az Ő szeretete soha el nem múlik, de nekünk napról napra meg kell újulnunk benne, az Ő szövetségében, Jézus Krisztusban. Jézus pedig jelen van az életünkben. Nyilván valóvá, megismerhető tette magát az Isten értünk, hogy ne vakuljunk el teljesen a saját sötétségünkben.
Ahogyan a napkeleti bölcseknek tudományt, csillagot és útba igazító próféciát adott, ahogyan Jézus megkeresztelkedésekor mindenki hallhatta a kijelentést: „Ez az én szeretett Fiam, akiben gyönyörködöm.”, ahogyan a csodákat minden jelen levő, szemével, kezével, vagy éppen ízlelésével tapasztalhatta, úgy mi is rá tekinthetünk az üres keresztre és hittel fogadhatjuk, hogy jelen van és a te világosságod is akar lenni. Rád is rád bízza, hogy vidd az Ő fényét, az Ő világosságát a világban. Legyél te is jelen, a rád bízott szeretettel valóban jelen. Legyen nyilván való, megtapasztalható az Ő szeretete, az agapé a világban általad is, még ha csak töredékesen is.
János apostol később, a 4. fejezetben azt írja: *„Mi azért szeretünk, mert ő előbb szeretett minket. Ha valaki azt mondja: „Szeretem Istent”, a testvérét viszont gyűlöli, az hazug, mert aki nem szereti a testvérét, akit lát, nem szeretheti Istent, akit nem lát.”*

Ma amikor a karácsonyi fények már egyre kevesebb helyen láthatóak a külsőségekben, a törékeny díszekben, amelyek sokakat emlékeztettek, hogy talán meg lehet próbálni egy kicsit több türelemmel lenni, egy kicsit nagyobb erőt befektetni a békébe, illetve a megbékélésbe, amelyek mulandóságukkal együtt mégis sokaknak hirdettek némi melegséget és szeretetet, akkor valóban minket, a mi Isten követésünket is jól méri és tükrözi, hogy mennyire marad meg általunk a világban a világosság, a kicsiny fények.
Az Isten országa közöttetek van. Ma, itt a gyülekezetben is, a településünkön is, rajtunk múlik, hogy ennek éljük-e a valóságát! Jézus megjelent eljött a világba, tehozzád is. A te életed, a te akaratod, a te szereteted megújítására. Erősítsen meg bennünket a Szeretet, az egy igaz Isten, hogy valóban megértsük és megtapasztalhatóvá tudjuk tenni mindenki számára, hogy Jézussal „*múlik a sötétség, és már fénylik az igazi világosság”*. Ámen